### NN 62/2016 (8.7.2016.), Odluka o usvajanju Programa ESIF jamstva Hrvatske agencije za malo gospodarstvo, inovacije i investicije

VLADA REPUBLIKE HRVATSKE

1569

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11 i 119/14) i članka 9. stavka 1. Zakona o poticanju razvoja malog gospodarstva (»Narodne novine«, br. 29/02, 63/07, 53/12 i 56/13), Vlada Republike Hrvatske je na sjednici održanoj 6. srpnja 2016. godine donijela

ODLUKU

O USVAJANJU PROGRAMA ESIF JAMSTVA HRVATSKE AGENCIJE ZA MALO GOSPODARSTVO, INOVACIJE I INVESTICIJE

I.

Usvaja se Program ESIF jamstva Hrvatske agencije za malo gospodarstvo, inovacije i investicije.

Program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluke o usvajanju proizvoda (financijskih instrumenata), te druge odluke koje su nužne za provedbu usvojenih proizvoda (financijskih instrumenata).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/16-04/188

Urbroj: 50301-05/05-16-2

Zagreb, 6. srpnja 2016.

Predsjednik

Tihomir Orešković, v. r.

PROGRAM ESIF JAMSTVA

Program ESIF (Europski strukturni i investicijski fondovi) jamstva je namijenjen subjektima malog gospodarstva, a isti je u većem dijelu financiran iz sredstava Europskog fonda za regionalni razvoj. Na temelju navedenog Programa HAMAG-BICRO će subjektima malog gospodarstva direktno ili putem financijskih institucija omogućiti jamstvo za pokriće dijela glavnice kredita ili leasinga.

1. CILJ I NAMJENA PROGRAMA

Namjena Programa je potaknuti aktivnosti financijskih institucija, odnosno olakšati pristup financiranju mikro, malih i srednjih subjekata malog gospodarstva kroz:

– veću dostupnost kredita i ostalih oblika financiranja

– smanjenje kamatne stope, uključujući maržu vezanu za rizik

– smanjenje traženih sredstava osiguranja (kolaterala).

Cilj Programa je povećati broj subjekata malog gospodarstva koji primaju potporu uključujući novoosnovane subjekte, povećanje iznosa privatnih ulaganja te porast zapošljavanja.

Program nije namijenjen za:

• poljoprivredne i ribarske djelatnosti (Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore)

• djelatnosti i aktivnosti isključene važećim propisima o potporama male vrijednosti (Uredba Komisije (EU) br. 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na de minimis potpore)

• djelatnosti i aktivnosti isključene važećim propisima o državnim potporama (Uredba Komisije (EU) o skupnom izuzeću br. 651/2014 od 17. lipnja 2014. godine)

• ostale djelatnosti i aktivnosti isključene uvjetima pojedinog proizvoda (financijskog instrumenta).

Jamstva koja će se izdavati subjektima malog gospodarstva temeljem ovoga Programa sadrže potporu male vrijednosti (de minimis) sukladno Uredbi Komisije (EU) br. 1407/2013 od 18. prosinca 2013. godine i/ili državnu potporu sukladno Uredbi Komisije (EU) br. 651/2014 od 17. lipnja 2014. godine.

2. UVJETI DEFINIRANI PROGRAMOM

|  |  |  |
| --- | --- | --- |
| Značajka/Proizvod (financijski instrument) | ESIF Ograničena portfeljna jamstva | ESIF Pojedinačna jamstva |
| Minimalni iznos jamstva | Nije određeno | 150.000 EUR |
| Maksimalni iznos jamstva | 150.000 EUR | 2.000.000 EUR |
| Maksimalna stopa jamstva | 80% | 80% |
| Maksimalno trajanje jamstva | 10 godina | U pojedinim slučajevima i iznad 10 godina |
| Premija rizika | Ne naplaćuje se | Do 1% od iznosa odobrenog jamstva |
| Obuhvat jamstva | Glavnica kredita + redovna kamata | Glavnica kredita |
| Potpora | Potpora male vrijednosti (de minimis) | Potpora male vrijednosti (de minimis) i/ili državna potpora (GBER) |
| Subvencija kamatne stope | Nema | Određenim ciljnim skupinama poduzetnika do maksimalno 3 puta u odnosu na umanjenje kamatne stope od strane financijske institucije |

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2020. godine.

62 08.07.2016 Odluka o usvajanju Programa ESIF jamstva Hrvatske agencije za malo gospodarstvo, inovacije i investicije

62 08.07.2016 Odluka o usvajanju Programa ESIF jamstva Hrvatske agencije za malo gospodarstvo, inovacije i investicije

62 08.07.2016 Odluka o usvajanju Programa ESIF jamstva Hrvatske agencije za malo gospodarstvo, inovacije i investicije